Na temelju članka 49. Zakona o predškolskom odgoju i obrazovanju („Narodne Novine“, 10/97, 107/07, 94/13, 98/19 i 57/22.) i članka 37. Statuta Grada Šibenika (“Službeni glasnik Grada Šibenika”, broj 2/21) gradonačelnik grada Šibenika donosi

**ODLUKU**

**o načinu i uvjetima sufinanciranja programa dječjih vrtića** **u vlasništvu drugih osnivača na području Grada Šibenika**

**Članak 1.**

Ovom se Odlukom uređuje način i uvjeti sufinanciranja dječjih vrtića u vlasništvu drugihosnivača (u daljnjem tekstu: Dječji vrtići) na području Grada Šibenika.

**Članak 2.**

Grad Šibenik će sufinancirati 10-satni redoviti cjelodnevni jaslički i 10-satni redoviti cjelodnevni vrtićki program predškolskog odgoja u dječjim vrtićima u vlasništvu drugihosnivača na području Grada Šibenika.

Pravo na subvenciju imaju isključivo djeca i roditelji s prijavljenim prebivalištem na području grada Šibenika.

 **Članak 3.**

Prednost pri upisu u Dječji vrtić za iduću pedagošku godinu ostvaruju djeca koja do 1. travnja tekuće godine navrše četiri godine života.

Nakon upisa djece iz stavka 1. ovoga članka, djeca se upisuju u Dječji vrtić na način da prednost pri upisu imaju djeca prema sljedećem redoslijedu:

* djeca roditelja invalida Domovinskog rata
* djeca iz obitelji s troje ili više djece
* djeca oba zaposlena roditelja
* djeca s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja
* djeca samohranih roditelja
* djeca jednoroditeljskih obitelji
* djeca osoba s invaliditetom upisanih u Hrvatski registar osoba s invaliditetom
* djeca koja su ostvarila pravo na socijalnu uslugu smještaja u udomiteljskim obiteljima
* djeca roditelja koji primaju doplatak za djecu ili roditelja korisnika zajamčene minimalne naknade.

**Članak 4.**

 Za ostvarivanje prava na sufinanciranje djelatnosti predškolskog odgoja i obrazovanja Dječji vrtići dužni su svake pedagoške godine provesti upise u dječje jaslice i vrtićeelektroničkim putem preko web aplikacije Upisi u dječje vrtiće Ministarstva znanosti i obrazovanja RH kojem se pristupa preko platforme e-Građani i svaki vrtić ih provodi pojedinačno.

**Članak 5.**

Ekonomska cijena smještaja djeteta u vrtiću utvrđuje se sukladno troškovima koji su propisani člankom 42. Državnog pedagoškog standarda („Narodne novine“ broj 63/08 i 90/10), i to:

- izdatci za radnike, i to: bruto plaće, naknade i materijalna prava radnika.

- prehrana djece.

- uvjeti boravka djece, i to: materijalni izdaci, energija i komunalije, tekuće održavanje objekta i opreme te prijevoz djece.

- nabava namještaja i opreme.

- nabava sitnog materijala.

Uvažavajući predviđanja o budućem rastu potrošačkih cijena, Grad Šibenik se obvezuje u mjesecu rujnu svake godine revidirati cijenu smještaja iz stavka 1. ovog članka, na način da se ista množi sa stopom inflacije koju objavljuje Državni zavod za statistiku, računajući od 1. siječnja do 31. kolovoza za tekuću godinu, odnosno od 1. rujna do 31. kolovoza za sve sljedeće pedagoške godine do isteka sklopljenog ugovora.

**Članak 6.**

Roditelj djeteta upisanog u Dječji vrtić sudjeluje u ekonomskoj cijeni smještaja djeteta s iznosom od 90 EUR za 10-satni redoviti cjelodnevni jaslički i 10-satni redoviti cjelodnevni vrtićki program a ostatak sredstava do utvrđene ekonomske cijene smještaja snosi Grad Šibenik.

**Članak 7.**

Dječji vrtić je obvezan Upravnom odjelu za društvene djelatnosti Grada svaki mjesec dostavljati izvješće i to najkasnije do desetog u mjesecu za prethodni mjesec, radi obračunavanja i doznačavanja proračunskih sredstava na propisanom obrascu koji je sastavni dio ove Odluke.

**Članak 8.**

Dječji vrtić dužan je obavijestiti Grad o svim promjenama koje se dogode u tijeku godine vezano uz činjenice na kojima se zasniva ova Odluka, a posebno glede upisane djece (ispis djeteta, promjena prebivališta i dr.).

**Članak 9.**

Gradonačelnika Grada Šibenika na temelju ove Odluke potpisuje s Dječjim vrtićima posebne ugovore kojima se reguliraju sva međusobna prava i obveze na rok koji počinje teći od 1. svibnja 2023. godine pa do zaključno 31. kolovoza 2027. godine.

**Članak 10.**

Stupanjem na snagu ove Odluke prestaju važiti svi akti su do sada regulirali sufinanciranje programa predškolskih ustanova drugih osnivača.

**Članak 11.**

Ova Odluka stupa na snagu danom potpisivanja i bit će objavljena u „Službenom glasniku Grada Šibenika“.

 GRADONAČELNIK

 Željko Burić, dr. med.

KLASA:402-02/23-01/02

URBROJ:2182-1-05/1-23-1

Šibenik, 26.travnja 2023.